ลอยกระทงปีนี้ เน้นการผสานความทันสมัยของสื่อผสมและเทคโนโลยี สร้างประสบการณ์ใหม่ใส่ใจสิ่งแวดล้อม
นายยุทธศักดิ์ สุภสร ผู้ว่าการการท่องเที่ยวแห่งประเทศไทย เปิดเผยถึงงานเทศกาลสีสันแห่งสายน้ำ มหกรรมลอยกระทง 2565 ว่า เทศกาลลอยกระทงปีนี้ ได้มีการนำเสนอประเพณีลอยกระทง ผสานความทันสมัยของสื่อผสมและเทคโนโลยี ทำให้ผู้ร่วมงานได้รับประสบการณ์ Amazing Experience และประสบการณ์ใหม่ของประเพณีลอยกระทงที่ใส่ใจสิ่งแวดล้อม ภายในงานจะแบ่งออกเป็นทั้งหมด 5 โซน ได้แก่ โซนกระทง 5 พื้นที่เอกลักษณ์  ประกอบด้วยประเพณียี่เป็ง จังหวัดเชียงใหม่ ประเพณีลอยกระทงสายไหลประทีป  1,000 ดวง จังหวัดตาก  ประเพณีลอยกระทงเผาเทียนเล่นไฟ จังหวัดสุโขทัย  ประเพณีลอยกระทงกาบกล้วยเมืองแม่กลอง จังหวัดสมุทรสงคราม และประเพณีสมมาน้ำคืนเพ็ง เส็งประทีป จังหวัดร้อยเอ็ด โซนกิจกรรมสาธิตวิถีไทยจะมีการประดิษฐ์โคมไฟล้านนา การทำกระทงกะลามะพร้าว การทำกระทงใบลาน การทำกระทงกาบกล้วยและการประดิษฐ์กระทงรวงข้าว โซนลอยกระทงในกระบะทดน้ำจากแม่น้ำเจ้าพระยา อีกทั้งขบวนแห่ประเพณีลอยกระทงและนางนพมาศ รวมถึงการแสดงทางวัฒนธรรมและการแสดงดนตรีไทยนอกจากนี้ ยังมีโซนสาธิตอาหารชาววัง การทำขนมบุหรันดั้นเมฆ การทำขนมกระทงทอง การทำหมี่กรอบชาววัง การทำขนมมะละกอรังแตน และการแกะสลักผักผลไม้ และโซนกิจกรรมประดิษฐ์กระทง ด้วยตัวเองจากวัสดุธรรมชาติ อาทิใบตองสด กะลามะพร้าวและกาบกล้วย